ΓΡΑΠΤΗ ΕΡΩΤΗΣΗ E-0903/96 υποβολή: Nel van Dijk (V) προς την Επιτροπή (23 Απριλίου 1996)

Θέμα: Tα ποδήλατα στα τραίνα υψηλής ταχύτητας

Από τα δύο σχέδια τραίνων υψηλής ταχύτητας για τη διαδρομή Άμστερνταμ - Κολωνία - Φρανκφούρτη απορρέει ότι τόσο ο ολλανδικός όσο και ο γερμανικός οργανισμός σιδηροδρόμων επιλέγουν ένα τύπο τραίνου (ICE 2.2Μ), στο οποίο δεν προβλέπεται χώρος για τη μεταφορά ποδηλάτων. Τα σημερινά τραίνα της Ε.Κ. παρέχουν στους επιβάτες τη δυνατότητα να μεταφέρουν το ποδήλατό τους. Πρόκειται συνεπώς στην περίπτωση αυτή για οπισθοδρόμηση.

Η οπισθοδρόμηση αυτή είναι ακόμη πιο αξιοσημείωτη όταν σκεφθούμε ότι αναγνωρίζεται ακριβώς όλο και περισσότερο η ανάγκη διαλειτουργικότητας στον τομέα των μεταφορών. Παράδειγμα τούτου αποτελεί η Πράσινη Βίβλος του Επιτρόπου Kinnock, όπου τονίζεται ότι ένας από τους στόχους της ευρωπαϊκής πολιτικής των μεταφορών είναι «η υλοποίηση δικτύων αλληλο-συνδεδεμένων συστημάτων δημοσίων μεταφορικών μέσων, ούτως να μπορούν εύκολα οι επιβάτες να περνούν από το τραίνο στο λεωφορείο, από το λεωφορείο στο τραμ και από το αυτοκίνητο ή το ποδήλατο στα δημόσια μεταφορικά μέσα, που συνδυάζουν τη μεταφορά σε μεγάλη απόσταση και την επί τόπου μετακίνηση». Τα τραίνα υψηλής ταχύτητας, τα οποία αποτελούν σημαντικό τμήμα των Διευρωπαϊκών Δικτύων, μοιάζουν τώρα να παρακάμπτουν τον ως άνω στόχο.

1. Συμμερίζεται η Επιτροπή την άποψη ότι η πρόθεση των σιδηροδρόμων να καταργήσουν τις δυνατότητες μεταφοράς ποδηλάτων στα μελλοντικά τραίνα υψηλής ταχύτητας αντιβαίνει προς την πρόθεση της Επιτροπής να προωθήσει τη δημιουργία δικτύων συνδυασμένων μεταφορών;

2. Συμμερίζεται η Επιτροπή την άποψη ότι τούτο είναι αδιανόητο, δεδομένου ότι πρόκειται για μακροπρόθεσμες επενδύσεις και ότι καθίσταται όλο και περισσότερο αισθητή η σημασία των φιλοπεριβαλλοντικών μεταφορικών μέσων, μεταξύ των οποίων το ποδήλατο;

3. Προτίθεται η Επιτροπή να ζητήσει επιμόνως από την Ένωση Ευρωπαϊκών Σιδηροδρόμων, καθώς και στον ολλανδικό και γερμανικό οργανισμό σιδηροδρόμων να τροποποιήσουν τα σχέδιά τους κατά τρόπον ώστε να προβλέπεται επαρκής χώρος για τη μεταφορά των ποδηλάτων στα τραίνα μεγάλης ταχύτητας;

Απάντηση του κ. Kinnock εξ ονόματος της Επιτροπής (28 Μαΐου 1996)

Η Επιτροπή πιστεύει ότι είναι ίδιαίτερα σημαντικό να αναπτυχθούν ολοκληρωμένα δίκτυα μεταφοράς επιβατών ώστε οι επιβάτες να περνούν με ευκολία από το ένα μέσο στο άλλο. Όπως γνωρίζει το αξιότιμο μέλος, πρόκειται για κύριο θέμα της πράσινης βίβλου της Επιτροπής για το Δίκτυο των Πολιτών ((COM ( 95) 601 τελικό. )), η οποία αναγνωρίζει τη σημασία της ενσωμάτωσης της χρήσης των ποδηλάτων στις δημόσιες μεταφορές. Οι μεταφορικές επιχειρήσεις, περιλαμβανόμενων των σιδηροδρόμων, πρέπει να δώσουν ιδιαίτερη προσοχή σε αυτή τη διάσταση των μεταφορών. Από αυτή την άποψη, είναι αξιέπαινοι οι ολλανδικοί σιδηρόδρομοι οι οποίοι λειτουργούν κέντρα ποδηλάτων σε πολλούς σιδηροδρομικούς σταθμούς.

Ταυτοχρόνως, η Κοινότητα επιδιώκει να εξασφαλίσει τη διοικητική ανεξαρτησία των σιδηροδρόμων, ακριβώς για να μπορούν να ανταποκριθούν στις ανάγκες των πελατών, να βελτιώσουν την ποιότητα των υπηρεσιών και να αυξήσουν την αποτελεσματικότητά τους. Η οδηγία του Συμβουλίου 91/440/ΕΟΚ για την ανάπτυξη των κοινοτικών σιδηροδρόμων ((ΕΕ L 237, 24.8.1991. )) περιλαμβάνει σαφείς διατάξεις σχετικά με τη διοικητική ανεξαρτησία των σιδηροδρόμων τις οποίες η Επιτροπή θεωρεί ουσιαστικές για τη μελλοντική ανάπτυξη των σιδηροδρόμων. Συνεπώς, ενώ συμμερίζεται τις απόψεις του αξιότιμου μέλους και υποστηρίζει δημοσίως ότι θα ήταν ιδιαίτερα επιθυμητό να προβλεφθεί η σιδηροδρομική μεταφορά των ποδηλάτων, θεωρεί ότι οι αποφάσεις για τη σχετική πολιτική θα ήταν ορθότερο να ληφθούν από τη διοίκηση των σιδηροδρόμων.